**NJIHOVO VISOČANSTVO- KAMENČIĆI!**

Tražeći različite kamenčiće na plaži dijete razvija sposobnost razlikovanja veličina, oblika , tekstura , geometrijskih oblika, razlikovanja boja i nijansi. Gledano s teorije višestrukih inteligencija to se odnosi na razvoj tjelesno-kinestetičke i prostorne inteligenciju.

U igrama kamenčićima dijete razvija i svoju jezičnu i govornu vještinu jer takvo usmjeravanje djecu potiče i na sposobnost izražavanja.

Prostorna inteligencija odnosi se na sposobnost uočavanja vidnih i informacija iz prostora, njihovu sposobnost preobrazbe i oblikovanja te mogućnost vidnog zamišljanja bez vanjskih utjecaja ,dok se tjelesno- kinestetska odnosi na uporabu dijelova tijela u rješavanju problema i oblikovanju pomoću pokreta ruku i tijela, odnosno fine i grube motorike.

Dok dijete sakuplja kamenčiće ono i izražava što je sakupilo: koji je velik, siv, težak ili teži, lagan, što je na kamenčiću hrapavo ili glatko, što je na kamenčiću nacrtalo i kako je kamenčiće oblikovalo u priču. Znači, igre kamenčićima potiču jezično govorni razvoj od najranije dobi.

IGRE ZA POTICANJE RAZVOJA JEZIKA I GOVORA I PREDČITALAČKIH VJEŠTINA

**KAMENA PRIČA**  

Dijete na kamenčić može flomasterom nacrtati neke jednostavne likove: sunce, mjesec, kuću, mačku… Od nacrtanih likova može smišljati jednostavnije rečenice, ali i priče. Tako zapisane priče od strane roditelja ostaju trajna i velika vrijednost za dijete.

**NA SLOVO , NA SLOVO** 

Dijete na kamenčić može napisati velika tiskana slova, imenovati ih ukoliko je to primjereno njegovoj dobi i pokazuje interes za slova,

**MEMORY**


…a ukoliko napiše dva jednaka slova na dva kamenčića, može igrati i „ slovni memory“

**IGRE U PROSTORU**

Ukoliko uz sebe imate i torbu za plažu, kanticu, lopaticu ,dijete može igrati igru prijedloga tako što će kamenčiće stavljati u torbu, na kanticu, ispred kantice, ispod lopatice…može ih sortirati po veličini od najmanjeg do najvećeg.

**IGRE PAMĆENJA**

Kamenčiće možemo spremiti i u „ čarobnu vrećicu“. Kad stignemo kući nakon plaže, možemo potaknuti dijete da se prisjeti gdje je pronašlo pojedine neobičnije kamenčiće (…ovaj sam našao kraj stijene…ovaj sam našao kraj puževe kućice …)

**KRIŽIĆ-KRUŽIĆ** 

Igra križić- kruži, pogađanje koliko kamenčića imam u rukama ili koliko mi još kamenčića treba da imamo jednako je igra u kojoj će moći sudjelovati i djedovi i bake jer su to igre koje su i oni igrali davnih dana.

**ON JE KAO..**

Možemo potaknuti dijete da zapiše ili smisli riječi koje opisuju oblik kamenčića“ on je kao …“

**LJETNE RIJEČI**

Dijete može od kamenčića sastaviti „ljetne riječi“ tako što će koristiti kamenu abecedu ( more…sunce…plaža…) tako što je na kamenčiće napisalo slova.

**PREPOZNAJMO SVOJ KAMEN**

Kad se djeca s ljetovanja vrate u svoje skupine, moguće je organizirati i igru „moj kamen“. Naime, svako dijete treba dobro opipati svoj kamenčić kojega je donijelo s ljetovanju i zapamtiti. Kamenčići se tada sakupe , stave u sredinu kruga i dijete tada treba pomoću opipa pronaći „svoj kamen“.

Za stručni tim vrtića



Marina Brajević Kus, logopedinja